અનુવાદ કરતી વખતે એ વાતનું ધ્યાન રાખવું પણ જરૂરી છે કે જુદા જુદા સંદર્ભોમાં એક જ શબ્દના એકથી વધારે અર્થ થઇ શકે છે. એટલે સંદર્ભને સમજવો અને તે મુજબ સહુથી વધારે બંધબેસતો હોય તેવા યોગ્ય અર્થની પસંદગી કરવી એ મહત્વની બાબત બની જાય છે, નહીં તો અર્થનો અનર્થ થઇ શકે છે. ઉદાહરણ તરીકે અંગ્રેજી શબ્દ ‘leave’ નો અર્થ ‘છોડવું’ અથવા ‘રજા’ બંને થઇ શકે છે, ‘left’ શબ્દ માટે ‘ડાબું’, ‘બચેલું/છાંડેલું/ત્યજેલું/વામમાર્ગી’ વગેરે જુદા જુદા અર્થો છે અને ‘Quarter’ શબ્દનો ઉપયોગ ‘પા’ ચોથો ભાગ’ ‘રહેઠાણ’ ‘ત્રિમાસી’ વગેરે અનેક અર્થોમાં થઇ શકે છે. જો અનુવાદક સંદર્ભનું ધ્યાન રાખ્યા વગર આ શબ્દોના કોઈપણ અર્થનો ઉપયોગ કરે તો અનૂદિત વાક્ય આખે આખું ખોટો સંદેશો આપી શકે અથવા તો તે નિરર્થક પણ બની શકે છે.